༈ལུང་རིགས་མན་ངག་རྒྱ་མཚོའི་གནས་ལ་མཁྱེན་སྤྱན་མཁའ་ལྟར་ཡངས་པའི་མཁན་ཆེན་དམ་པ་ཤེས་རབ་བཟང་པོ་མཆོག་ནི།ཕྱི་ལོ་༡༩༦༣རབ་བྱུང་བཅུ་དྲུག་པའི་ཆུ་མོ་ཡོས་ཀྱི་ལོའི་ཟླ་༡༡པའི་ཚེས་བཅུའི་སྔ་ཆར་ཁམས་སྡེ་དགེའི་ཡིད་ལྷུང་སྨད་ཀྱི་རོང་ཚ་སྡེ་བར་སྐུ་འཁྲུངས།ལུགས་གཉིས་ཀྱི་ཡོན་ཏན་མང་པོ་ལྷན་སྐྱེས་སུ་མངའ།མཁས་གྲུབ་མང་པོས་ཞལ་མཐུན་པར་བསྟན་འགྲོ་ལ་སྨན་པའི་སྐྱེས་བུ་ཆེན་པོ་འབྱུང་བ་ལུང་དུ་བསྟན།ཀཿཐོག་ཉིན་དགོན་མཆོག་སྤྲུལ་འགྱུར་མེད་སྐལ་བཟང་སྟོབས་རྒྱལ་རྡོ་རྗེའི་མདུན་ནས་ཡི་གེ་འབྲི་ཀློག་སོགས་བསླབས་པས་ཚེག་མེད་དུ་མཁྱེན།མཁན་ཆེན་ཚེ་དབང་འགྱུར་མེད་ལས་སྨིན་གྲོལ་གྱི་ཆོས་བཀའ་མང་དུ་གསན།